CELEX: 62021CN0390
Language: lt
Date: 2021-06-25 00:00:00
Title: Byla C-390/21: 2021 m. birželio 25 d. Landgericht Köln (Vokietija) pateiktas prašymas priimti prejudicinį sprendimą byloje ADPA European Independent Automotive Data Publishers Association internationale Vereinigung ohne Gewinnerzielungsabsicht – IvoG – belgischen Rechts ir Gesamtverband Autoteile-Handel e.V. / Automobiles PEUGEOT SA ir PSA Automobiles SA

2021 9 13   
            
            
               LT
            
            
               Europos Sąjungos oficialusis leidinys
            
            
               C 368/7
            
         
      2021 m. birželio 25 d.Landgericht Köln (Vokietija) pateiktas prašymas priimti prejudicinį sprendimą byloje ADPA European Independent Automotive Data Publishers Association internationale Vereinigung ohne Gewinnerzielungsabsicht – IvoG – belgischen Rechts ir Gesamtverband Autoteile-Handel e.V. / Automobiles PEUGEOT SA ir PSA Automobiles SA
      
      (Byla C-390/21)
      (2021/C 368/05)
      Proceso kalba: vokiečių
      
         Prašymą priimti prejudicinį sprendimą pateikęs teismas
      
      
         Landgericht Köln
      
      
         Šalys pagrindinėje byloje
      
      
         Ieškovės: ADPA European Independent Automotive Data Publishers Association internationale Vereinigung ohne Gewinnerzielungsabsicht – IvoG – belgischen Rechts, Gesamtverband Autoteile-Handel e.V.
      
      
         Atsakovės: Automobiles PEUGEOT SA, PSA Automobiles SA
      
      
         Prejudiciniai klausimai
      
      
                  1.
               
               
                  Ar Reglamento (ES) 2018/858 (1) XIV skyriaus nuostatos (61 ir paskesni straipsniai, įskaitant X priedą) taip pat taikomos tiems transporto priemonių modeliams, kurių tipas pirmą kartą patvirtintas iki 2020 m. rugsėjo 1 d., galiojant Reglamentui (EB) Nr. 715/2007 (2)?
                  Be to, jei į šį klausimą būtų atsakyta neigiamai:
                  Ar šioms „eksploatuoti netinkamoms transporto priemonėms“ ir toliau gali būti taikomas Reglamento (EB) Nr. 715/2007 III skyrius, o mokesčių dydžiui nustatyti – visų pirma šio reglamento 7 straipsnis?
               
            
                  2.
               
               
                  Ar „prieigos“ prie minėtos informacijos, kurią gamintojas privalo suteikti pagal Reglamento (EB) Nr. 2018/858 61 straipsnio 1 dalį, sąvoka apima įgaliojimą techninio pobūdžio informacijos leidėjams pagal Reglamento (EB) Nr. 2018/858 3 straipsnio 45 punktą naudotis šia informacija vykdant su jų veikla susijusias užduotis atsarginių dalių tiekimo grandinėje, ar tokiam įgaliojimui naudotis reikalingas atskiras susitarimas dėl naudojimosi ir perleidimo licencijos, kuriai, kiek tai susiję su gamintojo už tai reikalaujamu atlyginimu, tuomet nėra taikomas Reglamento (EB) 2018/858 63 straipsnis?
                  Be to, jei atsakymas į pirmąjį prejudicinį klausimą būtų neigiamas ir jei Reglamento (EB) Nr. 715/2007 III skyrius taikomas eksploatuoti netinkamoms transporto priemonėms:
                  Ar „prieigos“ prie minėtos informacijos, kurią gamintojas privalo suteikti pagal Reglamento (EB) Nr. 715/2007 6 straipsnio 1 dalį, sąvoka apima įgaliojimą techninio pobūdžio informacijos leidėjams pagal Reglamento (EB) Nr. 715/2007 3 straipsnio 15 punktą naudotis šia informacija vykdant su jų veikla susijusias užduotis atsarginių dalių tiekimo grandinėje, ar tokiam įgaliojimui naudotis reikalingas atskiras susitarimas dėl naudojimosi ir perleidimo licencijos, kuriai, kiek tai susiję su gamintojo už tai reikalaujamu atlyginimu, tuomet nėra taikomas minėto reglamento 7 straipsnis?
               
            
                  3.
               
               
                  Ar Reglamento (ES) 2018/858 63 straipsnio 1 dalies pirmame sakinyje įtvirtintą sąvoką „pagrįsti ir proporcingi mokesčiai“ reikia aiškinti taip, kad gamintojas, nustatydamas mokesčio dydį, vadovaudamasis Reglamento (ES) 2018/858 3 straipsnio 45 punktu turi vienodai vertinti visus nepriklausomus ūkio subjektus, nesvarbu, kokia yra jų veikla?
                  Be to, jei atsakymas į pirmąjį prejudicinį klausimą būtų neigiamas ir jei Reglamento (EB) Nr. 715/2007 III skyrius taikomas eksploatuoti netinkamoms transporto priemonėms:
                  Ar Reglamento (EB) Nr. 715/2007 7 straipsnio 1 dalies pirmojo sakinio pradžioje įtvirtintą sąvoką „pagrįsti ir proporcingi mokesčiai“ reikia aiškinti taip, kad pagal Reglamento (EB) Nr. 715/2007 3 straipsnio 15 punktą nustatydamas mokesčius gamintojas privalo vienodai vertinti visus nepriklausomus rinkos dalyvius, nesvarbu, kokia yra jų veikla?
                  Jei atsakymas į trečiąjį prejudicinį klausimą būtų neigiamas:
               
            
                  4.
               
               
                  Ar Reglamento (ES) 2018/858 63 straipsnio 1 dalies pirmame sakinyje įtvirtintą sąvoką „pagrįsti ir proporcingi mokesčiai“ reikia aiškinti taip, kad mokestis iš principo turi padengti tik gamintojo sąnaudas?
                  Be to, jei atsakymas į pirmąjį prejudicinį klausimą būtų neigiamas ir jei Reglamento (EB) Nr. 715/2007 III skyrius taikomas eksploatuoti netinkamoms transporto priemonėms:
                  Ar Reglamento (EB) Nr. 715/2007 7 straipsnio 1 dalies pirmojo sakinio pradžioje įtvirtintą sąvoką „pagrįsti ir proporcingi mokesčiai“ reikia aiškinti taip, kad mokestis iš esmės turi padengti tik gamintojo sąnaudas?
               
            
         (1)  2018 m. gegužės 30 d. Europos Parlamento ir Tarybos reglamentas (ES) 2018/858 dėl motorinių transporto priemonių ir jų priekabų bei tokioms transporto priemonėms skirtų sistemų, komponentų ir atskirų techninių mazgų patvirtinimo ir rinkos priežiūros, kuriuo iš dalies keičiami reglamentai (EB) Nr. 715/2007 ir (EB) Nr. 595/2009 bei panaikinama Direktyva 2007/46/EB (OL L 151, 2018, p. 1).
      
         (2)  2007 m. birželio 20 d. Europos Parlamento ir Tarybos reglamentas (EB) Nr. 715/2007 dėl variklinių transporto priemonių tipo patvirtinimo atsižvelgiant į išmetamųjų teršalų kiekį iš lengvųjų keleivinių ir komercinių transporto priemonių (Euro 5 ir Euro 6) ir dėl transporto priemonių remonto ir priežiūros informacijos prieigos (OL L 171, 2007, p. 1).